b'\n_START_ARTICLE_\nMegaregion\n_START_PARAGRAPH_\nMegaregion (ogs\xc3\xa5 kalt megalopolis) er en betegnelse p\xc3\xa5 en kjede av n\xc3\xa6rliggende megabyer (over 10 millioner innbyggere) og metropoler (over 1 million innbyggere) som gjerne har et samlet innbyggertall p\xc3\xa5 over 25 millioner innbyggere i en radius p\xc3\xa5 under 50 mil. Sett fra verdensrommet er megaregioner lett synlige som tiln\xc3\xa6rmet sammenvokste lysklynger. I megaregioner kan det l\xc3\xb8nne seg med h\xc3\xb8yhastighetsbaner for tog med snittfart p\xc3\xa5 200-250 km/t inkludert stopp. Slike tog kan nemlig utkonkurrere fly p\xc3\xa5 reiser internt i megaregionen, fordi reisetiden mellom de ulike megabyene og metropolene i regionen blir under 4 timer. Da kan man avtale m\xc3\xb8ter midt i megaregionen og komme seg dit p\xc3\xa5 et par timer. Flyruter sliter med \xc3\xa5 tiltrekke seg passasjerer p\xc3\xa5 ruter hvor man kan reise fra d\xc3\xb8r-til-d\xc3\xb8r langs landjorda p\xc3\xa5 under 4 timer.\n_START_SECTION_\nMegaregionenes historie\n_START_PARAGRAPH_\nEn rekke forfattere har brukt uttrykket megalopolis om kjeder av n\xc3\xa6rliggende storbyer. Patrick Geedes brukte uttrykket allerede i en bok i 1915, og i 1954 brukte Jean Gottmann uttrykket om storbykjeden fra Boston til Washington. Gottman definerte 25 millioner innbyggere som en grense for bruk av betegnelsen. Megaby ble etter hvert vanlig som betegnelse p\xc3\xa5 de virkelig store byene med over 10 millioner innbyggere, og grupper av slike byer ble dermed naturlig kalt megaregioner. Den som virkelig har gjort begrepet megaregioner kjent er den amerikanske professoren Richard Florida. Ved hjelp av studier av fotografier av lysklynger sett fra verdensrommet, kom han fram til 38 megaregioner. Han har ogs\xc3\xa5 uttalt at megaregioner beh\xc3\xb8ver h\xc3\xb8yhastighetstog hvis de skal fungere som integrerte \xc3\xb8konomiske enheter hvor gods, folk og ideer flytter seg raskere. Han mener ogs\xc3\xa5 at togene er godt egnet for \xc3\xa5 fylle inn med utvikling langs mindre utviklede omr\xc3\xa5der langs korridorene hvor megaregionene ligger.'